钦定古今图书集成/理学汇编/字学典/第109卷 > 司马光
## 钦定古今图书集成/理学汇编/字学典/第109卷 > 司马光

按《宋史》本传：“司马光，字君实，陕州夏县人。宝元初，中
进士甲科，为《通志》八卷以献。英宗悦之，命置局秘阁，
续其书，神宗名之曰《资治通鉴》。元祐元年，拜尚书左
仆射，兼门下侍郎，赠温国公，谥文正。”

按《山谷集》：温公隶法清劲，似其为人。所谓左准绳，右
规矩，声为律，身为度者。观其书可想见其风采。
按《四朝闻见录》：南屏山兴教寺磨崖家人卦《中庸大
学》篇：“司马温公书。钱唐自五季以来，无干戈之祸，其
民富丽，多淫靡之尚，于齐家之道或阙焉。故司马公
书此以助风教，非偶然为之也。”

按：《游城南记》，炭谷有“司马温公”二十八字。

按黄文献公集温公《通鉴》书槁，作字方整，未尝为纵
逸之态，宜其十有九年始克成书欤。